Llefaru Unigol Dan 16.

# Detholiad o Sbinia gan Bedwyr Rees.

... Doedd neb yn dweud gair croes wrth Gari rownd ffor’ hyn. Roedd ar bawb ei ofn o am eu bywyda.

Dringodd ... ar gefn y beic a dechra ei sioe drwy wneud homar o whȋli ar hyd y maes parcio.

“Yii-haaa!” gwaeddodd dros bob man wrth iddo droi’r llyw i osgoi taro Mint Choc Chip un o’r ymwelwyr.

“*Watch what you’re doing – you nearly hit me*,” meddai’r dyn wrtho’n flin.

“Sbinia mêt... ,” atebodd Gari cyn pedlo’n ȏl nerth ei draed at Sbecs a Sbyd. Wrth wneud, mi edrychodd drwy gil ei lygaid ar Llinos Bryn. Roedd hi’n sbio arno fo. Grêt!

“Sbyd! Ramp!” gorchmynnodd Gari. Roedd Sbyd yn gwybod yn iawn be i’w wneud. Roedden nhw wedi gwneud hyn sawl gwaith. Aeth i chwilota’r traeth nes iddo ddod o hyd i garreg go nobl a phlanc o bren. Erbyn iddo osod y pren ar ben y garreg i wneud ramp, roedd ei gorff boliog yn chwys doman.

Y peth nesa i’w wneud oedd cydio mewn pedwar neu bump o’r rhai ifanc, a’u rhoi i orwedd mewn rhes o flaen y ramp. Aeth Gari â’r beic yn ȏl i ben pella’r maes parcio gan dynnu’n ddramatig ar ei sigarét. ... Edrychodd o gwmpas i weld bod torf go lew wedi casglu at ei gilydd.

“*He’s not, is hi?*” gofynnodd rhywun mewn acen fath â’r Cwȋn.

“*Oh yes he is*,” atebodd Sbyd yn ei Saesneg cae rwdins, cyn gweiddi dros bob man, “tân iddi Gari!”

Taflodd Gari ei sigarét o’r neilltu cyn dechra pedlo nes bod ei goesa’n mynd fath â milgi ar sderoids. Aeth y dorf i gyd yn hollol dawel wrth iddo agosáu at y ramp. Caeodd y plant o flaen y ramp eu llgada’n dynn. Doedd dim i’w wneud ond gobeithio.

Erbyn iddo gyrraedd y ramp, roedd Gari’n mynd fel bwlat! Mi darodd y ramp gyda chlec gan godi olwyn flaen y beic i’r awyr. Roedd o’n hedfan! Aeth dros un plentyn, dau ... Edrychodd y dorf yn gegagored wrth i Gari hwylio dros ben pob un a glanio ei olwyn ȏl gryn lathen yn glir o’r plentyn ola. Roedd o wedi llwyddo! Gwasgodd y brêc cefn yn galed a throi’r llyw gan sgidio’r beic yn ȏl i wynebu pawb.

“Gari, ti’n gorjys!” gwaeddodd Llinos Bryn dros bob man.

...

Aeth Gari draw i fflyrtio ...

“Iawn, del?”

“Yndw, grêt,” meddai Llinos gan giglo’n wirion, “ti *mor* ddewr!” Ella ei bod hi’n ddel, ond roedd Llinos rêl pen slej. Mi faswn i’n ei rhoi hi fymryn o dan David Beckham o ran brêns. Dim bod hynny’n poeni dim ar Gari!